La sutga cun rodas e ina chaussa secundara

Da Trudi von Fellenberg-Bitzi

Dapi ventg onns è Rolland Bregy en la sutga cun rodas. EI sa regorda exactamain da l'accident che ha chaschunà sia tetraplegia. Ma oz discurra el pli gugent dal preschent e da quai ch'el ha fatg da sasez, quai che includa er ses passà. Il Vallesan na s'ha en mintga cas betg laschà decuraschar da ses destin. Il cuntrari: Holland Bregy raquinta d'ina vita ritga ed intensiva, plain plaschairs, sfidas professiunalas e culminaziuns privatas.

Turtmann en il Vallais. In vitg da radund 1000 olmas, sin via da Siders a Visp. Sper la via principala spetga Rolland Bregy, mussa la via al parcadi. Minutas pli tard agescha el gia en cuschina. EI prenda ina padella, l'emplenescha cun aua e metta sal lien. Spaghettis cun sosa da pesto stattan sin il plan da menu. Agilamain sa mova Rolli, sco quai che tuts al numnan, cun sia sutga cun rodas per la cuschina enturn, prenda ils spaghettis ed als metta precautamain en l'aua buglienta. “Otg minutas, alura pudain nus mangiar.” Magiels, plats, pusada, tut è sin maisa. EI saja independent, di el, dovria mo la damaun agid. Star si e sa trair en fa fadia. Cunquai che sia dunna Rafaela - ella lavura sco tgirunza d’anestesia a l'ospital da Brig - banduna la chasa per il pli gia a las 06.30, vegn la mamma u ina vischina a gidar. 
En il fratemp è l'aua svidada, ils spaghettis cun sosa da pesto sin ils plats. “Bun appetit”, di Rolli vesaivlamain cuntent ch'il past è gartegià. Ins senta immediat ch'el stat bain. EI è plain energia e dinamica, e sias ideas - pertutgant la professiun ed il temp liber - na restan betg mo en il chau, mabain vegnan er realisadas.

La fortuna d'esser acceptà
Ins è forsa surprais ch'in uman cun in grev destin po derasar in tal plaschair da viver. Rolli vesa quai auter: “Jau hai simplamain cletg. Mes amis, surtut mia dunna Rafaela e natiralmain er mia famiglia, acceptan mai sco quai che jau sun. Els prendan mai per in uman cumplet. Jau na dovrel nagina cumpassiun. Cun mai vai bain.” Rolli raquinta dals muments da ventira, cura ch'el ha l'impressiun che anc in zic dapli al faschess schluppar dal plaschair. “Questa intensitad dals sentiments n'hai jau mai gì pli baud. E quella na vuless jau betg dar enavos per nagins daners. Jau sun bain restrenschì corporalmain, ma jau hai survegnì regalà tant ch'i na gioga per mai nagina rolla, sche jau vom sin rodas u sin las chommas.” Las vacanzas cuminaivlas cun Rafaela èn in punct culminant en quel reguard. Ensemen èn els rudlads la stad passada davent da Ragaz Bogn fin a Schaffusa: el cun il handbike, ella cun rollerblades. 220 kilometers, quai è sta dir per omadus, betg mo per el. “Jau rudlava, carteva però da sgular... Ins auda a tschivlar ils utschels, senta il vent sin la pel, savura champs da verdura; por, giabus - e las pradas, il pastg frestg. Talas experientschas van profund ed jau sent quant bain che jau stun.” Pli tard cura che Rolli litga davent cun la lieunga ina perla da sal che cula da la fatscha giu, sa el ch'igl èn larmas da ventira che culan per sia fatscha giu. Surmuntar insatge ensemen, prestar insatge, quai approfundescha la partenanza e rinforza er anc corp, spiert ed olma, cumplettescha el.

Ciao, dai ina gia in clom...
Rafaela ha el emprendì a conuscher ad ina nozza. Els eran omadus giasts envidads. Cura che Rolli ha dà adia da mesanotg, che tuts al han giavischà ina buna notg ed in bun return a chasa, hai tuna or dad in chantun: “Ciao, dai ina gia in clom...”. EI na l'aveva betg conuschì. Ma insacur è el sa regurdà da la frasa ed e s'infurmà tgi che quai saja stà. Ed alura ha el telefonà. E telefonà anc ina gia - ed igl èn suandadas bleras uras da cumpagnia e da discussiun. Per vegnir a savair, sch'els sa cumportian er permanentamain, èn els viagiads suenter radund trais onns en la Nova Zelanda per dus mais. Auter ch'il sgol dad ir e returnar e la reservaziun d'in auto n'avevan els planisà nagut. Otg emnas èn els viandads tras il 

pajais. “Là ans essan nus propi vegnids datiers in a l'auter. Sch'ins è di e notg ensemen sin in pitschen spazi, alura sent'ins prest sch'ins s'accordescha u betg.” Sin il sgol enavos, aut sur ils nivels, han els dus empermess da restar ensemen. “Nus essan ans cunvegnids che la sutga cun rodas na stettia en il center. Jau sun Rolland, che jau rodlia u chaminia. Quai è stà nossa pretensiun a la partenanza.” Ch'el è circumdà da ventira ha franc era da far cun Rolli sez. Per il dissegnader da construcziun auta e miradur hai bain era dà temps grevs, e quels han stuì vegnir surmuntads.

Musicist ed ami da las uniuns
Rolland Bregy è naschì a Turtmann e creschì si ensemen cun sis fragliuns en il manaschi da ses geniturs, il restaurant “Soleil”. Cun dus onns e mez ha el survegnì ina meningitis. Quella ha laschà enavos in defect en il ventrigl san ester, il qual è vegnì operà pli tard, suandà da lungas terapias. “Uschia hai jau emprendì a conuscher sco pitschen mat l'intern d'ospitals”, sa regorda Rolli. EI s'ha dentant restabilì bain ed ha pudì exercitar pli tard tut ils sports. Suenter ch'il bab è mort gia il 1976 d'in culp dal cor, ha la mamma Leonie, numnada mamma Leone, stuì manar suletta il manaschi. “Per quai admir jau anc oz mia mamma. Ella ha manà il restaurant ed adina tramess ils set uffants a temp a scola”, di Rolland. A Leuk ha el fatg pli tard l'emprendissadi da dissegnader da construcziun auta. Suenter avair terminà quel ha el emprendì supplementarmain da miradur a Turtmann. La stad lavurava Rolli sco polier sin ils plazzals, l'enviern fascheva el lavurs internas. “ina dira professiun, ins sto avair ina constituziun ferma...”.
Ses temp liber passentava Rolland Bregy surtut en uniuns sco la Jungwacht u l'uniun da giuventetgna. Ensemen cun dus collegas ha el organisà in champ ed e 1 cun 40-50 giuvenils en in champ da tenda. Il program cumpigliava: viandar, nudar, dar ballape, chantar ed exercitar cun la suga. Ils champs duravan per regla diesch dis. Rolli ha era chantà en il chor da baselgia. Ed el sunava posauna d'artg en la musica dal vitg. Tar nozzas e festas da famiglia furmava el ensemen cun in collega in duo ed era responsabel per la battaria. “Far musica en il vitg ed en il conturn, quai era mes mund. Jau na fascheva mai viadis. Els na ma mancavan però er betg.”

Ina strivlada cun grevas consequenzas
Sonda, ils 15 da matg 1982, va Rolland Bregy cun sia moto da la val dal Rodan siador vers il Goms per cussegliar ses quinà tar lavurs da renovaziun. EI stueva però esser da return a las 15.00, perquai ch'el era engaschà la saira sco musicist tar ina nozza a St. German sur Raron. En ina storscha nunsurvesaivla sper Greniols èsi alura capità. In auto strivla sia moto. Rolland croda cun il chau ordavant sin il sfradentader da l'auto che suonda ed è immediat senza schientscha. Tar questa cupitgada vegn blessà il sisavel spinal dal culiez. L'ambulanza porta el a Brig en ospital. Da la sgola la Rega il grev blessà en il center da paraplegia, da quel temp anc a Basilea. Il spinal sto immediat vegnir stabilisà e fixà.
“Cur che jau ma sun sveglià suenter trais dis, era mia bratscha liada, mes chau en ina zanga. Jau na saveva betg tge ch'era succedi. Ma jau aveva er survegnì blers medicaments e na realisava betg che jau na sentiva nagut pli. Jau ma sun concentrà cumplainamain sin mes corp superiur. Là ma mudregiavan dolurs en las spatlas, perquai che mes oss-clavigl era rut. Alura è arrivà dr. Zäch ed ha ditg, signur Bregy, vus essas a Basilea en il center dals paraplegichers. Da quel temp na saveva jau gnanc tge che quai era. EI m'ha alura declerà che jau saja en la clinica per donnegiads dal magugl dal dies. “Plaun a plaun hai jau cumenzà a realisar che jau aveva gì in accident cun la moto. Guido Zäch m'ha ditg che jau haja rut il sisavel spinal dal culiez e ch’ins veglia far il maximum per che tut vegnia tant sco pussaivel puspè en urden.” Durant la fasa da giaschair che durava da quel temp anc tschintg emnas ha Rolland sentì tge ch’era capità cun el. EI na pudeva betg pli muventar sias chommas. “Igl ha dà notgs che jau hai bragì fin che jau sun ma durmentà. Il di gievi meglier, perquai che jau era distract dal persunal ed occupà cun terapias. Ma la notg aveva jau tut il temp dal mund. Ed jau hai realisà plaun a plaun ch'en l'avegnir vegnia tut ad esser auter.”
Speranzas destruidas
Adascus aveva Rolli anc speranza. EI argumentava cun sasez: jau sun gia crudà bleras gia, jau vegn er questa gia puspè a star en pe. Spetgai mo fin ch'i ma laschan star si ina gia. Ma cura ch'el è sa tschentà per l'emprima gia suenter tschintg emnas en ina sutga cun rodas, ha el realisà ch'ils medis avevan gì raschun: “Jau ma sentiva sco in spiert sgulant. Da las mamillas ensi - chau e bratscha. ma sentiva jau, tut l'auter era marv. Quai era nausch.” Il mender mument è però stà cura che Rolland ha dastgà ir per l'emprima gia a chasa en ses conturn privà. “Lura hai jau tuttenina realisà che mintga sava è in grond obstachel. Plinavant stuevan mes fragliuns ma purtar en mia chombra: duas gia set stgalims da stgala si.” Rolland Bregy ha passentà indesch mais cun la reabilitaziun, avant ch'el ha pudì bandunar la clinica. Igl è stà in temp extremamain dir. Ils exercizis intensivs da fisioterapia ed ergoterapia pretendevan di per di bler da ses corp. Ultra da quai al mudregiavan las temas da la nova vita. In avegnir sco paraplegicher al pareva senza speranza. “Sch'ins n'è in onn betg pli en il mund real ed en il conturn famigliar, sa furma ina gronda largia. Entschaiver puspè da nov, s'integrar, chattar il contact ed adina dubitar, sch'ils vegls amis acceptian anc tai, quai deprimiva mai zunt fitg. Jau era plain cumplexs d'inferiuradad ed aveva retegnientschas da ma mussar en la publicitad.” Sa chapescha che Rolland aveva plaschair da sia famiglia. Però tut aveva quest tef amar: tge far l'entir di? Sia gronda famiglia al ha dentant dà il sustegn e la segirezza ch'el duvrava en questa situaziun difficila e mintgatant bunamain desperada.

Nova orientaziun professiunala
Enavos a Turtmann ha Rolland Bregy pudì lavurar sin banca. Far endataziuns. Quai al ha fatg bain, cunzunt a l'entschatta. Lavur. Umans. Esser integrà... Glieud vegniva al spurtegl. Ins steva puspè en la vita. Ma propi ventiraivel nun era el. L'occupaziun na cuntentava dal tut. “E tuttenina era tut auter”, di Rolland e raquinta co ch'el ha creà en il Vallais in servetsch da taxi per impedids. 52 manischunzs sa mettevan a disposiziun gratuitamain e sch'igl era urgent, gieva Rolland Bregy er sez cun l'auto. Quai ch'era per part gia ina chaussa evidenta en l'ulteriura Svizra, han ins pudì realisar en il Vallais, grazia a l'iniziativa dal giuven um en sutga cun rodas - en collavuraziun cun la Emera (il servetsch social per impedids a Brig) e la Crusch Cotschna. EI sez s'occupava per regla da la centrala da telefon ed era damai responsabel per la coordinaziun. “I telefonava glieud che stueva ir tar il coiffeur u tar il medi ed auters vulevan ir a dar jass il suentermezdi u visitar parents. Jau hai cumenzà a vegnir pli avert, hai puspè entschet a viver. Jau hai emprendì a conuscher nova glieud e mes dis, gea mia vita era puspè emplenida. La sutga cun rodas è daventada ina chaussa secundara.
Quella tutga tar mai sco buns chalzers da viandar tar auters umans...”

Carburant per cuntinuar
Suenter sis onns activitad en la centrala da taxi vuleva Rolland tuttina anc empruvar insatge nov. Ina sfida. Far in pass enavant. A Siders ha el absolvì il 1996 a la scola d'informatica il curs da dissegnader CAD, in curs spezialmain per dissegnaders da construcziun. “Jau pudeva duvrar mes chau e sentiva puspè ina gia mes cunfins.” Trais sairas ad emna ed anc blers pensums a chasa eran las cundiziuns. Ma suenter in onn ha Rolland passà l'examen. In scolast da pli baud che frequentava il medem curs al ha offrì ina plazza parziala en la scola professiunala a Brig. Jau possia instruir la CAD, ha el ditg. Quai possia el emblidar, hai jau respundì. Cun ina sutga cun rodas en scola, quai na giaja betg. EI m'ha però encuraschà da tuttina far ina prova. Sin quai hai jau frequentà curs da metodica e da didactica. Ed alura sun jau ì a Brig, hai pruvà ed hai sentì ch'igl è pussaivel. Ma tut è en moviment ed ins sto esser al current davart novas scuvertas, visitar curs e sa perfecziunar en metodica e didactica.
Entant è Rolland Bregy occupà dapi tschintg onns en la scola, e la lavur al plascha bain. EI instruescha il rom CAD per construcziun auta I, II e III ed en sia stanza da scola sesan giuvens umans da 16 fin 20 onns. A l'entschatta sajan els surprais, hajan retegnientschas ed al examineschian da chau enfin pe. “Ma sche jau als decler tgi che jau sun e tge che jau hai 
ed als supplitgesch da ma gidar, cumenzan els a s'avrir. Els demussan schizunt simpatia, ma fan dumondas durant la pausa, sco per exempel quant'aria che saja en ils pneus d'ina sutga cun rodas.” Sche Rolland rodla oz tras las vias da Brig, poi bain capitar ch'insatgi cloma: “Hoi Rolli”. In ch'el ha gì avant trais u quatter onns en scola... Tals inscunters datti savens. Quai cuntenta e fa plaschair. “Quai è mes carburant per cuntinuar”, di el e ri.

Il laud dals auters sco paja
La davosa creaziun da Rolland Bregy è in tatgader per persunas en sutga cun rodas. Cunquai ch'il simbol vegl n'al pareva betg pli actual – “l'umet para da rugar per almosnas” - ha il Vallesan dissegnà avant dus onns in nov emblem. Ses collegas eran intgantads da la creaziun frestga e dinamica. Oz paradeschan gia tschients da quests tatgariels sin autos ed installaziuns publicas: in segn da solidaritad e d'engaschament cun ils umans en sutga cun rodas. “Igl è davaira in bel sentiment da vesair ch'ina atgna idea chatta interess tar auters umans. Quest sentiment da legria è mia paja”, di Rolli.
Rolland Bregy ha anc bleras ideas. Las sfidas en scola, la glieud giuvna ed er sia dunna Rafaela che al animescha adina puspè da vegnir a concerts, a teater ed ad auters invits, furman il rom, en il qual el sa mova gugent. EI sez na di betg ch'el saja in pictur talentà. Per vesair quai van ins en stiva, admira ils maletgs e dumonda senza malart il num da l'artist. “Quai hai jau malegià. Gea, quai là er. Quai è mes purtret preferì: ina nomada dals Tuareg. Jau dovrel anc in rom original. E quests pitschens maletgs èn pli vegls...” Ins sto guardar bain per vesair, sch'igl èn propi maletgs dissegnads cun penel e colurs, u fotografias. Ed alura, uschè nunspetgadamain sco ils maletgs, è Rolland qua e suna l'orgla da bucca. Il sulet instrument ch'el po anc sunar sco tetraplegicher. EI suna plain ardur e sentiment. Quai è era la qualitad che fa dad el in uman che ha insatge da dir als auters: saja quai d'utschels tschivlonds, da champs da verdura, da pastg frestg, da vent sin la pel, perlas da sal che rodlan u simplamain da la vita cun sias nunditg bleras pussaivladads. Rolland Bregy vul parter cun auters il plaschair da questas chaussas, la sensibilitad pli profunda e l'engraziaivladad visavi il destin.